Буьйсанна набъеш волу стаг велла стаг санна ву. Цундела хьой буьйсанна дIавижале хьалха, хьайн доьзале салам-маршалла хатталахь, баккъалла а, кхана хьайна уьш гур бу я бац ма ца хаьа хьуна. Цаьрга маршалла хаьттинчул тIаьхьа, хьайн аьтту агIо кIел болуш дIавижа хьо, хIунда аьлча Делан Элчанан (Делера салам-маршалла хуьлийла цунна) асхьабаш (Дела реза хуьлийла царна) иштта дIабуьйшуш хилла. Валар герга хилар шайна хааделча, аьтту агIо кIел болуш къилбехьа боьрзий, шайн бесни кIел куьг а дуьллий дIабуьйшуш хилла уьш, саоьцу малик тIедаре ла а доьгIуш. Хьой дIавижа воьдуш изза болх бе ахьа. Бакъду, хьайн дегIан хьесап дан деза ахьа, айхьа хьайга хоттуш: тахана хIун дина ахь? Iуьйра ламаз шен хеннахь диний ахь? Цхьанненна цатам я зулам диний ахь? ХIай сан Дела, гечдехьа суна! Цул тIаьхьа ахь эр ду: «БисмикаллохIумма амуту ва ахьйа (Хьан цIарца, хIай АллахI, со леш ву (наб кхеташ), денлуш ву (набарх волуш)». Хьой Iуьйренга ваьлча эр ду ахь: «Аль-хьамду лиллахIил-лази ахьйана баIда ма аматана ва илайхIин-нушуру (Хастам Аллахlна бу, вайн синош дlаэцначул тlаьхьа вай дендеш Волчу, (къематдийнахь) Цуьнга ду вайн дерзар)».